Z A P I S N I K
sa 20. sjednice Općinskog vijeća

Općine Podravske Sesvete, održane dana 
14. ožujka  2019. godine

u prostorijama Općine, Ivana Mažuranića 1
         Sjednica je sazvana putem KLASA: 021-05/19-01/07, URBROJ: 2137/24-19-1 od 8. ožujka 2019. godine.
         Sjednicu je otvorio predsjednik Općinskog vijeća Vlado Halusek, u 18.10 sati, pozdravio nazočne i predložio prozivku nazočnih.
            Sjednici su nazočni:                                                    Sjednici nisu nazočni:                                         

a) članovi Općinskog vijeća:

1. Marko Derežić                                                                                             

2. Vlado Halusek                                                             

3. Silvana Kolar                                                          
4. Zlatko Miloš 

5. Dražen Nađ 
6. Josip Rep 

7. Branko Rođak
8. Darko Štefanić 

9. Renata Štefec

10. Vladimir Tudić 

11. Ivan Šerbeđija

b) ostali nazočni:

1. Krunoslav Bratanović, općinski načelnik 

2. Mladen Sitek, zamjenik općinskog načelnika

3. Vjekoslav Maletić, predsjednik skupštine „Drava-Kom“, kod točke 1. Dnevnog reda

4. Boris Poljanac, pročelnik Jedinstvenog upravnog odjela

5. Jasminka Miloš, računovodstveni referent, zapisničar
            Nakon prozivke predsjednik konstatira da je sjednici nazočno 11  članova Općinskog vijeća od ukupno 11 članova Općinskog vijeća, te sukladno tome ono može pravovaljano odlučivati. 

Prihvaćanje Zapisnika sa 19. sjednice Općinskog vijeća Općine Podravske Sesvete

     Predsjednik vijeća Vlado Halusek otvara raspravu.
     Vijećnik Branko Rođak traži da se u Zapisnik navede njegova izjava da je cijena odvoza za samca bila 19,47 kuna, a da se sada plaća 29,38 kuna za dva odvoza.
     Vijećnik Darko Štefanić traži da se u Zapisniku upiše da je postavio pitanje: Koliko je općina Komunalijama do sada plaćala zbrinjavanje otpada, a koliko će plaćati sada, a da je zamjenik načelnika odgovorio da je plaćala 150,00 kuna po toni što je na godišnjoj razini oko 35.000,00 kuna, a sada neće plaćati ništa.

      Vijećnik Vladimir Tudić traži nadopunu točke 7. Dnevnog reda u dijelu rasprave oko izbora za mjesne odbore, da je predsjednik vijeća rekao da demokracija ne može biti trošak.

  S obzirom da više nije bilo rasprave niti primjedbi, Zapisnik sa 19. sjednice Općinskog vijeća Općine Podravske Sesvete uz navedene dopune  jednoglasno je  prihvaćen.

                                                    A K T U A L N I   S A T

Aktualni sat započinje u 18.15 sati.

Vladimir Tudić: Da li imamo skelara ili ne?

Mladen Sitek: Na postavljeno pitanje dobit ćete pisani odgovor.

Branko Rođak: Nisam dobio odgovor koliko je u kojoj općini zaposleno po programu Zaželi?

Mladen Sitek: Na postavljeno pitanje dobit ćete pisani odgovor, a pročelnik će zatražiti službeni odgovor iz općina koje su uključene u program.

Vladimir Tudić: Što se namjerava sa drvenom građom od vrtića?
Kunoslav Bratanović: Sve će se raditi prema projektu i troškovniku u kojem sve piše i  po kojem radi izvođač radova.

Vlado Halusek: Da li je općina dala odgovor Komunalijama vezano uz dokapitalizaciju društva?

Mladen Sitek: Još nije dala odgovor.

Vlado Halusek: Da li je istekao rok za odgovor, zašto ovo vijeće nije bilo obavješteno o tome i da li će biti kakvih posljedica koji se tiču priključaka na kanalizaciju?

Mladen Sitek: Na postavljeno pitanje dobit ćete pisani odgovor.

Vlado Halusek: Ovaj tjedan je bio rok za odgovor. Da li načelnik preuzima odgovornost za posljedice?

Darko Štefanić: Komunalije preko vas prijete i vrše pritisak na općinu. Prijeti se da će priključak biti 7.500,00 kuna. Isto treba upisati u Zapisnik sa prošle sjednice da je bilo rečeno da će priključak koštati 7.500,00 kuna.

Marko Derežić: Ja sam na zadnjoj sjednici spominjao da sam čuo informaciju da će kazna za priključke koji su već napravljeni biti  1000 eura. 

Darko Štefanić: Razgovarao sam s direktorom Komunalija prije par godina i te priključke koji su napravljeni treba legalizirati a koliko će to koštati to će oni odrediti. Krenule su prijetnje su da će to biti 1.000 eura.

Vladimir Tudić: Dobili smo informaciju da Polivalentni dom nije prošao, triput smo zbog toga imali vijeće i rekli smo odmah da od toga ne bude ništa, a potrošeno je 270.000,00 kuna.

Predsjednik vijeća u 18.30 sati određuje pauzu od 30 minuta uz izjavu da je razlog prekida sjednice provociranje od strane općinskog načelnika.

Sjednica se nastavlja u 19.00 sati, a s obzirom da više nije bilo pitanja niti rasprave predsjednik vijeća istovremeno zaključuje i Aktualni sat.

Predsjednik vijeća daje prijedlog da točka Razno bude prva točka Dnevnog reda.

Nakon provedenog glasovanja predsjednik konstatira da sa 5 glasova „ZA“ i 6 glasova „PROTIV“ prijedlog nije usvojen.

Predsjednik daje na glasovanje Dnevni red  i nakon provedenog glasovanja predsjednik konstatira da je jednoglasno sa 11 glasova „ZA“  Dnevni red usvojen i  glasi:

                                                    D N E V N I    R E D:
1. Odluka o  izmjenama Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Podravske Sesvete 
2. Izvješće o provedbi Plana gospodarenja otpadom Općine Podravske Sesvete za razdoblje od 2017. do 2022. godine za 2018. godinu
3. Pravilnik o jednostavnoj nabavi Općine Podravske Sesvete 

4. Odluka o određivanju koeficijenata za obračun plaće službenika i namještenika u Jedinstvenom upravnom odjelu Općine Podravske Sesvete

5. Izvješće o radu općinskog načelnika Općine Podravske Sesvete za razdoblje od 1. srpnja do 31. prosinca 2018. godine  

6. Zaključak o prihvaćanju Projekta rušenja postojeće građevine na čkbr. 243 k.o. Podravske Sesvete (stara škola u Podravskim Sesvetama) te izgradnje parkirališta sa zelenim površinama na prostoru stare škole u ul. J.J. Štrosmajera 1 

7. Izvješće o izvršenju Programa gradnje objekata i uređaja komunalne infrastrukture na području Općine Podravske Sesvete u 2018. godini 

8. Izvješće o izvršenju Programa održavanja komunalne infrastrukture na području Općine Podravske Sesvete u 2018. godini 

9. Izvješće o izvršenju Programa javnih potreba u predškolskom odgoju na području Općine Podravske Sesvete u 2018. godini 

10. Izvješće o izvršenju Programa javnih potreba u osnovnom školstvu na području Općine Podravske Sesvete u 2018. godini

11. Izvješće o izvršenju Plana javnih potreba u socijalnoj skrbi na području Općine Podravske Sesvete u 2018. godini

12. Izvješće o izvršenju Programa javnih potreba u sportu na području Općine Podravske Sesvete u 2018. godini 

13. Izvješće o izvršenju Programa javnih potreba u kulturi na području Općine Podravske Sesvete u 2018. godini 

14. Izvješće o izvršenju Programa utroška sredstava šumskog doprinosa na području Općine Podravske Sesvete u 2018. godini 

15. Izvješće o izvršenju Programa utroška sredstava vodnog doprinosa na području Općine Podravske Sesvete u 2018. godini 

16. Izvješće o izvršenju Programa o namjenskom korištenju sredstava naknade iz postupka ozakonjenja nezakonito izgrađenih zgrada na području Općine Podravske Sesvete u 2018. godini 

17. Izvješće o primjeni agrotehničkih mjera i mjera za uređivanje i održavanje poljoprivrednih rudina na području Općine Podravske Sesvete u 2018. godini 

18. Izvješće o izvršenju Programa  utroška spomeničke rente na području Općine Podravske Sesvete u 2018. godini  

19. Razno
Točka 1.

Odluka o  izmjenama Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada
na području Općine Podravske Sesvete ************************************************************************
     Predsjednik vijeća otvara raspravu.

     Zamjenik načelnika poziva predsjednika skupštine Drava Koma da sudjeluje u raspravi i predlaže da se ova odluka usvoji.

      Predsjednik vijeća navodi da je ova točka bila i na prošloj sjednici te da su u obrazloženju ove odluke dane lažne informacije u dijelu da „Komunalne usluge nisu uskladile svoje poslovanje po Uredbi o gospodarenju otpadom...“. Nadalje navodi da u obrazloženju piše „da su Komunalije protupravno naplatile stanovnicima općine kante za zbrinjavanje otpada i da se o tome ne treba posebno govoriti“. Predsjednik ističe da ako je to tako da treba reagirati, a ne šutjeti.
      Zamjenik načelnika odgovara da prema neslužbenim informacijama Komunalije nisu objavile Odluku i cjenik, te nalaže pročelniku da ispita da li su zaista bile naplaćivane kante koje su vlasništvo općine.

       Nadalje zamjenik načelnika navodi da je Općinsko vijeće donijelo odluku o osnivanju vlastitog komunalnog poduzeća, te je pokrenuta je cijela procedura. Kod donošenja odluke o osnivanju poduzeća, vijeće je bilo iscrpno upoznato s važnim činjenicama i samom primjenom uredbe, odnosno dinamikom odvoza koji je dva puta za miješani komunalni otpad, četiri puta za bio otpad i jedan odvoz reciklabilnog otpada, zatim 4m3 besplatni glomazni otpad, te besplatno  korištenje reciklažnog dvorišta, Na prošlom vijeću bila je prisutna v.d. direktorica Tamara Krznarić koja je odgovarala na postavljena pitanja i davala dodatna pojašnjenja. Prema napravljenom izračunu odvoz otpada koji su mještani plaćali Komunalijama iznosio je cca 271.500,00 kuna na bazi godine, a sada iznosi 253.000,00 kune. Općina je dodatno Komunalijama plaćala i zbrinjavanje otpada oko 40.000,00 kuna, a sada više nema te obveze. Zaključak je da je na bazi godine sa Drava Komom odvoz jeftiniji za  18.000,00 kuna.

  Na primjedbu predsjednika vijeća da je to izračun na bazi dva odvoza, zamjenik načelnika odgovara da ako se zadrže četiri odvoza tada reciklabilog otpada neće ni biti.

   U raspravu se uključuje predsjednik skupštine društva Drava Kom, Vjekoslav Maletić, pozdravlja sve prisutne, te navodi da je kao načelnik Općine Ferdinandovac upoznat s ovom problematikom ali i da nas je Uredba sve zatekla nespremne. S obzirom da se povjeravanje poslova prema Uredbi može dati poduzeću u kojem se ima udio ili koncesijom, stvorila se ideja o osnivanju vlastitog komunalnog poduzeća u koju se uključilo devet općina i  koje ne bi radilo na principu ostvarivanja profita, nego da se pruži kvalitetna usluga mještanima, te da se ispoštuje Uredba. 

    Komunalac Koprivnica ima uvjet da 1% udjela u vlasništvu košta 190.000,00 kuna ali oni nisu kontaktirali naše općine jer smo im daleko, a sa Komunalnim uslugama Đurđevac to bi značilo poskupljenje jer samo korištenje reciklažnog dvorišta koštalo bi 5.000,00 kuna mjesečno.

    Po uredbi odvoz komunalnog otpada ne može se više naplaćivati po broju članova kućanstva nego po volumenu ili težini. Po težini nitko ne radi tako  da se odlučilo za naplatu po kanti.

    Cilj je smanjenje miješanog komunalnog otpada i odvajanje reciklablnog otpada. Ako bi se išlo na četiri odvoza došlo bi do poskupljenja, a ne bi se smanjila količina miješanog komunalnog otpada što je i zakonska obveza.

     Predsjednik vijeća pita kamo s građevinskim otpadom kad su neki veći radovi jer se do sada moglo voziti u reciklažno dvorište u Đurđevcu. Zamjenik načelnika odgovara da ćemo uvesti mobilno reciklažno dvorište, a bit će postavljeni i „zeleni otoci“ sa nabavljenim kontejnerima za odvojeni otpad.

      Na pitanje vijećnika Dražena Nađa tko je davatelj usluge, predsjednik skupštine odgovara da je to Drava Kom, a na konstataciju vijećnika Dražena Nađa da je u odluci Općine Ferdinandovac kao davatelj usluge navedena Općina Ferdinandovac, te da se odluke razlikuju od općine do općine, predsjednik odgovara da ako su sukladne zakonu da se mogu razlikovati.

      Pročelnik se nadovezuje te pojašnjava da jedinica lokalne samouprave može povjeriti poslove na temelju koncesije ili trgovačkom društvu u kojem ima udio u vlasništvu. Društvo Drava Kom je osnovano ali općina još nije povjerila poslove i zato je ova odluka dana na dnevni red. 

       U raspravu se uključuje vijećnik Branko Rođak te ističe da nije točno što je gosp. Maletić rekao da nam nije jasno o čemu se radi jer nama je sve jasno samo on ne zna cijeli redoslijed događaja i navodi da je na 13. sjednici Općinskog vijeća bila točka „Informacija o prihvaćanju koncepta formiranja trgovačkog društva za provedbu Planova gospodarenja otpadom i  ostalih komunalnih djelatnosti za više jedinica lokalne samouprave“  gdje je bilo navedeno da će cijena odvoza biti 42,00 kune, a za samačka domaćinstva 17,50 kuna. Sada vidimo da to nije tako, da su cijene veće.

        Gosp. Maletić odgovara da se to odnosilo na cijene Piškornice koje su važile od 1.11. kad je uredba stupila na snagu pa do 1.12. i da je za Drava Kom je predložen i usvojen novi cjenik sa par kuna više odnosno 49,00 kuna za dva odvoza, a s jednim odvozom cijena se smanjuje za 3,00 kune plus PDV. Vijećnik Branko Rođak ističe da su to bile prezentirane cijene za Drava Kom jer se tada raspravljalo o osnivanju Drava Koma. Gosp. Maletić navodi da treba uzeti u obzir i to da su dvije općine odustale što se odrazilo na povećanje cijene. Vijećnik Branko Rođak ističe da nije u redu da jedni plaćaju više a drugi manje, da je trebalo zadržati one cijene koje su bile manje i sve skupa posložiti. Gosp. Maletić ističe da je za samačka domaćinstva jedino bilo moguće da im se omogući kanta od 80 litara sa popustom od 50%.

       Predsjednik vijeća čita dio teksta iz Obrazloženja prijedloga odluke u kojem se navodi da će općinsko vijeće biti raspušteno ako se ne donese ova odluka i da zbog te prijetnje neće glasati za. 

Predsjednik skupštine Vjekoslav Maletić pozdravlja prisutne i napušta sjednicu.

     S obzirom da više nije bilo rasprave predsjednik vijeća provodi pojedinačno glasovanje te  konstatira da je kod glasovanja:

Vlado Halusek „SUZDRŽAN“

Vladimir Tudić „SUZDRŽAN“

Dražen Nađ „ZA“

Branko Rođak „SUZDRŽAN“

Zlatko Miloš „SUZDRŽAN“

Silvana Kolar „SUZDRŽANA“

Marko Derežić „ZA“

Ivan Šerbeđija „ZA“

Renata Štefec „ZA“

Darko Štefanić „ZA“

Josip Rep „ZA“

te je sa 6 glasova „ZA“ i 5 glasova „SUZDRŽANI“ donijeta Odluka o izmjenama Odluke o načinu pružanja javne usluge prikupljanja miješanog komunalnog otpada i biorazgradivog otpada na području Općine Podravske Sesvete,  koja je sastavni dio izvornika ovog Zapisnika.

                                                                    Točka 2.

Izvješće o provedbi Plana gospodarenja otpadom Općine Podravske Sesvete za razdoblje od 2017. do 2022. godine za 2018. godinu
*********************************************************************

      Predsjednik vijeća otvara raspravu.

     S obzirom da  nije bilo rasprave predsjednik vijeća provodi glasovanje, a nakon glasovanja konstatira da je sa 7 glasova „ZA“ i 4 glasa „SUZDRŽANI“ usvojeno  Izvješće o provedbi Plana gospodarenja otpadom Općine Podravske Sesvete za razdoblje od 2017. do 2022. godine za 2018. godinu,  koje je ujedno i sastavni dio izvornika ovog Zapisnika.

                                                                 Točka 3.
                             Pravilnik o jednostavnoj nabavi Općine Podravske Sesvete
    **************************************************************************

         Predsjednik vijeća otvara raspravu.

         U raspravu su se uključili vijećnik Dražen Nađ koji navodi da je općinski načelnik već donio Pravilnik i njegove izmjene vlastitom odlukom i zato će biti suzdržan, a u mišljenju mu se pridružuje i vijećnik Branko Rođak.

         S obzirom da više nije bilo rasprave predsjednik vijeća provodi glasovanje, a nakon glasovanja konstatira da sa 4 glasa „ZA“ 1 glasom „PROTIV“ i 6 glasova „SUZDRŽANI“  nije donijet  Pravilnik o jednostavnoj nabavi Općine Podravske Sesvete.

                                                                 Točka 4.
Odluka o određivanju koeficijenata za obračun plaće službenika i namještenika u
 Jedinstvenom upravnom odjelu Općine Podravske Sesvete
**************************************************************************

       Predsjednik Općinskog vijeća otvara raspravu.
       Vijećnica Renata Štefec i vijećnik Dražen Nađ upućuju pismene amandmane predsjedniku vijeća.

       Vijećnica Renata Štefec upućuje pismene amandmane na prijedlog odluke u kojem predlaže izmjenu članka 1. te dodaje nove članke 2. i 3. U novom članku 2. koji se odnosi na koeficijente po radnom mjestu i klasifikacijskom rangu, predlaže da  koeficijenti Administrativnom referentu i referentu komunalnom redaru umjesto 1,60 budu 1,70, a da voditelju poslova namještenika koeficijent umjesto 1,60 bude 1,71. Ostali koeficijenti ostaju isti kao u prijedlogu odluke.  U obrazloženju navodi da se korekcija odnosi na usklađenje s Uredbom o klasifikaciji radnih mjesta.

        Na primjedbu predsjednika vijeća da prema tom amandmanu radno mjesto referenta za financije i računovodstvo i investicije koje je u klasifikacijskom rangu 11. ima veću plaću od voditelja poslova namještenika koji je u klasifikacijskom rangu 10., pročelnik odgovara da ta dva radna mjesta nisu u istoj kategoriji, tj. da je referent za financije i računovodstvo i investicije radno mjesto III. kategorije, a da je voditelj poslova namještenika radno mjesto IV. kategorije, te da se koeficijenti određuju unutar pojedine kategorije.
Zamjenik načelnika prihvaća predložene amandmane vijećnice Renate Štefec te isti postaju sastavni dio prijedloga odluke.

      Predsjednik vijeća traži da se u zapisnik evidentira da u  Pravilniku o unutarnjem redu Jedinstvenog upravnog odjela Općine Podravske Sesvete piše da je on objavljen na oglasnoj ploči Općine Podravske Sesvete 18.05.2018. godine, a da je na 11. sjednici Općinskog vijeća održanoj 30.05.2018. godine bilo traženo da Pravilnik bude dat na uvid i da je bilo odgovoreno da je to interna stvar i da se nema prava uvida.

     Pročelnik odgovara da je to interni opći akt koji je bio objavljen na oglasnoj ploči unutar zgrade općine, te da je to akt koji je prošao kontrolu zakonitosti na Visokom upravnom sudu.

     Predsjednik vijeća daje na raspravu amandman vijećnika Dražena Nađa koji u obrazloženju navodi da se njegov prijedlog odnosi na povećanje koeficijenta spremačice sa 1,10 na 1,20, komunalnog radnika sa 1,20 na 1,25, administrativnog referenta sa 1,60 na 1,70, te smanjenje koeficijenta referenta za financije i računovodstvo i investicije sa 1,85 na 1,80. Ostali koeficijenti ostaju isti kao u prijedlogu odluke. 

Zamjenik načelnika ne prihvaća predloženi amandman uz obrazloženje da je struktura koeficijenata u prijedlogu odluke vođena  po opisu i stupnju odgovornosti, te se ne gleda ime i prezime i da je prijedlog vijećnice Renate Štefec najrealniji prijedlog.

    Predsjednik vijeća provodi glasovanje za amandman vijećnika Dražena Nađa, te konstatira da sa 3 glasa „ZA“ i 8 glasova „SUZDRŽANI“ prijedlog amandmana nije prihvaćen.

    Na prijedlog predsjednika vijeća da on daje usmeni amandman, pročelnik odgovara da je rasprava završena, započeto je glasovanje i da se naknadni amandmani više ne mogu davati. 

   Predsjednik vijeća provodi glasovanje za prijedlog odluke s uvrštenim amandmanima vijećnice Renate Štefec, te nakon glasovanja konstatira da je sa 6 glasova „ZA“ i 5 glasova „SUZDRŽANI“ donijeta Odluka o određivanju koeficijenata za obračun plaće službenika i namještenika u Jedinstvenom upravnom odjelu Općine Podravske Sesvete, koja je ujedno i sastavni dio izvornika ovog Zapisnika.
                                                                   Točka 5.
     Izvješće o radu općinskog načelnika Općine Podravske Sesvete za razdoblje od 1. srpnja do 31. prosinca 2018. godine  **************************************************************************
     Predsjednik Općinskog vijeća otvara raspravu.
     Vijećnik Vladimir Tudić traži pojašnjenje iz točke 9. u kojoj  napisano da je po novom Pravilniku broj izvršitelja smanjen za 1, a bilo je novo zapošljavanje, na što mu pročelnik odgovara da se to odnosi na jedno ukinuto radno mjesto.
     S obzirom da  više nije bilo rasprave predsjednik vijeća provodi glasovanje, a nakon
glasovanja konstatira da sa 4 glasa „ZA“, 2 glasa „PROTIV“ i 5 glasova „SUZDRŽANI“ nije usvojeno  Izvješće o radu općinskog načelnika Općine Podravske Sesvete za razdoblje od 1. srpnja do 31. prosinca 2018. godine.
                                                                 Točka 6.
Zaključak o prihvaćanju Projekta rušenja postojeće građevine na čkbr. 243 k.o. Podravske Sesvete (stara škola u Podravskim Sesvetama) te izgradnje parkirališta sa zelenim površinama **************************************************************************
      Predsjednik vijeća otvara raspravu.

      Vijećnik Branko Rođak ističe da će on biti protiv ovog zaključka iz razloga što je to još jedino staro zdanje u Podravskim Sesvetama, te da je trebalo pravovremeno krenuti u obnavljanje uz pomoć države ili županije.

      Zamjenik načelnika odgovara da je Petar Derežić  obišao zgradu te je zaključeno da je ona u jako lošem stanju i zbog sigurnosnih razloga  potrebno je razmotriti dvije opcije, a to su da se objekt sruši i napravi parkiralište što je bila ideja i prošle vlasti ili da se sruši i napravi replika zgrade u kojoj bi mogao bili muzej i slično. Ako je potrebno može se zatražiti i stručno mišljenje o sigurnosti objekta.
      Vijećnica Silvana Kolar predlaže da se napravi neki objekt koji bi bio profitabilan tipa restoran.

      U raspravu su se uključili Dražen Nađ koji ističe da su se obnavljali i stariji objekti, a da je za rušenje potrebno mijenjati prostorni plan,  zatim Darko Štefanić i Marko Derežić koji su stajališta da je iz sigurnosnih razloga potrebno objekat srušiti.

      Vijećnik Branko Rođak navodi da ako tražimo mišljenje ono može biti i za protiv rušenja, a ako idemo u obnovu lakše ćemo moći doći do sredstava od drugih izvora, a ako se sruši više je nikada neće biti.

       Zamjenik načelnika postavlja pitanje vijećniku Branku Rođaku zašto nakon  17 godina koliko je on bio na vlasti i predsjednik vijeća taj objekat nije u funkciji? 

       Vijećnik Branko Rođak odgovara da se on zalagao od početka otkad je općina osnovana da taj objekat bude dječja igraonica ali da nitko nije podržao taj njegov prijedlog i nije imao prilike o tome glasovati. Došao je čak i u sukob sa Josipom Cugovčanom koji je imao prijedlog da se objekat pretvori u muzej. Taj sukob mišljenja nekima je dobro došao tako da na kraju od svega nije bio ništa.

  Nakon  rasprave  predsjednik vijeća provodi glasovanje, te konstatira da  sa  4 glasa „ZA“,

4 glasa „PROTIV“ i 3 glasa  „SUZDRŽANI“ nije donijet Zaključak o prihvaćanju Projekta rušenja postojeće građevine na čkbr. 243 k.o. Podravske Sesvete (stara škola u Podravskim Sesvetama) te izgradnje parkirališta sa zelenim površinama.  
                                                                 Točka 7.

Izvješće o izvršenju Programa gradnje objekata i uređaja komunalne infrastrukture na području Općine Podravske Sesvete u 2018. godini **************************************************************************
      Predsjednik Općinskog vijeća otvara raspravu.

S obzirom da nije bilo rasprave  predsjednik vijeća provodi glasovanje, a nakon
glasovanja konstatira da  sa  5 glasova „ZA“ i 6 glasova „SUZDRŽANI“ nije usvojeno 
Izvješće o izvršenju Programa gradnje objekata i uređaja komunalne infrastrukture na području Općine Podravske Sesvete u 2018. 
                                                                 Točka 8.
                  Izvješće o izvršenju Programa održavanja komunalne infrastrukture
                              na području Općine Podravske Sesvete u 2018. godini **************************************************************************
       Predsjednik Općinskog vijeća otvara raspravu.
       Vijećnik Branko Rođak ističe da neće podržati ovo izvješće iz razloga što smatra da se moglo više napraviti po pitanju popravljanja cesta i poljskih puteva.
S obzirom da više nije bilo rasprave  predsjednik vijeća provodi glasovanje, a nakon
glasovanja konstatira da  sa  5 glasova „ZA“  2 glasa „PROTIV“ i 4 glasa „SUZDRŽANI“ nije usvojeno Izvješće o izvršenju Programa održavanja  komunalne infrastrukture na području Općine Podravske Sesvete u 2018. 
                                                                 Točka 9.

Izvješće o izvršenju Programa javnih potreba u predškolskom odgoju na području Općine Podravske Sesvete u 2018. godini **************************************************************************
       Predsjednik Općinskog vijeća otvara raspravu.
       Vijećnik Branko Rođak ističe da neće podržati ovo izvješće iz razloga što nije ništa napravljeno za dječju igraonicu, a davno je donijeta odluka na vijeću o prenamjeni, bilo je rečeno da Pero radi projekat i već je dječja igraonica mogla biti  godinu dana u funkciji. 

         Zamjenik načelnika odgovara da je izgradnja dječjeg vrtića u zadovoljavajućoj fazi realizacije, a dječja igraonica bila je planirana u slučaju ako se nešto izjalovi s vrtićem, te napominje da nismo toliko bogati da  možemo graditi više institucija za istu namjenu i iz tog razloga se odustalo od tog projekta.

        Vijećnik Brano Rođak ne slaže se s navodima zamjenika načelnika i smatra da to  ne bi  bio tako  veliki trošak, a djeca su već mogla biti u igraonici godinu dana kao i još iduće dvije godine, što znači ukupno tri godine i da je žalosno je da je to za djecu skupo.
S obzirom da više nije bilo rasprave  predsjednik vijeća provodi glasovanje, a nakon
glasovanja konstatira da  sa  4 glasa „ZA“  4 glasa „PROTIV“ i 3 glasa „SUZDRŽANI“ nije usvojeno Izvješće o izvršenju Programa javnih potreba u predškolskom odgoju na području Općine Podravske Sesvete u 2018.  

                                                                 Točka 10.

Izvješće o izvršenju Programa javnih potreba u osnovnom školstvu na području 
Općine Podravske Sesvete u 2018. godini
**************************************************************************
       Predsjednik Općinskog vijeća otvara raspravu, te izražava nezadovoljstvo što nije ništa realizirano za program rada s darovitom djecom.
S obzirom da više nije bilo rasprave  predsjednik vijeća provodi glasovanje, a nakon
glasovanja konstatira da  sa  4 glasa „ZA“  4 glasa „PROTIV“ i 3 glasa „SUZDRŽANI“ nije usvojeno Izvješće o izvršenju Programa javnih potreba u osnovnom školstvu na području Općine Podravske Sesvete u 2018. 
                                                                 Točka 11.

Izvješće o izvršenju Plana javnih potreba u socijalnoj skrbi na području
Općine Podravske Sesvete u 2018. godini
**************************************************************************
       Predsjednik Općinskog vijeća otvara raspravu.
       Vijećnik Branko Rođak ističe da neće podržati ovo izvješće iz razloga što nije realiziran planirani dar za starije osobe od 65 godina.
S obzirom da više nije bilo rasprave  predsjednik vijeća provodi glasovanje, a nakon
glasovanja konstatira da  sa  4 glasa „ZA“  5 glasova „PROTIV“ i 2 glasa „SUZDRŽANI“
nije usvojeno Izvješće o izvršenju Programa javnih potreba u socijalnoj skrbi na području Općine Podravske Sesvete u 2018. 
                                                                 Točka 12.

Izvješće o izvršenju Programa javnih potreba u sportu na području 
Općine Podravske Sesvete u 2018. godini **************************************************************************
        Predsjednik Općinskog vijeća otvara raspravu.
  S obzirom da  nije bilo rasprave  predsjednik vijeća provodi glasovanje, a nakon glasovanja konstatira da  sa  5 glasova „ZA“  1 glasom „PROTIV“ i 5 glasova „SUZDRŽANI“ nije usvojeno Izvješće o izvršenju Programa javnih potreba u sportu  na području Općine Podravske Sesvete u 2018. 
                                                                 Točka 13.

Izvješće o izvršenju Programa javnih potreba u kulturi na području 
Općine Podravske Sesvete u 2018. godini **************************************************************************
       Predsjednik Općinskog vijeća otvara raspravu.
 S obzirom da  nije bilo rasprave  predsjednik vijeća provodi glasovanje, a nakon
glasovanja konstatira da  je sa  7 glasova „ZA“ i 4 glasa „SUZDRŽANI“  usvojeno Izvješće o izvršenju Programa javnih potreba u kulturi na području Općine Podravske Sesvete u 2018. , a Zaključak je sastavni dio izvornika ovog Zapisnika.
                                                                 Točka 14.

Izvješće o izvršenju Programa utroška sredstava šumskog doprinosa na području Općine Podravske Sesvete u 2018. godini **************************************************************************
       Predsjednik Općinskog vijeća otvara raspravu.
S obzirom da nije bilo rasprave  predsjednik vijeća provodi glasovanje, a nakon
glasovanja konstatira da je  sa  9 glasova  „ZA“ i 2 glasa „SUZDRŽANI“ usvojeno Izvješće o
 izvršenju Programa utroška sredstava šumskog doprinosa na području Općine Podravske Sesvete u 2018. , a Zaključak je sastavni dio izvornika ovog Zapisnika.
                                                                 Točka 15. 

Izvješće o izvršenju Programa utroška sredstava vodnog doprinosa na području
Općine Podravske Sesvete u 2018. godini **************************************************************************
       Predsjednik Općinskog vijeća otvara raspravu.
S obzirom da nije bilo rasprave  predsjednik vijeća provodi glasovanje, a nakon
glasovanja konstatira da je sa  9 glasova „ZA“ i 2 glasa „SUZDRŽANI“ usvojeno Izvješće o
izvršenju Programa utroška sredstava vodnog doprinosa na području Općine Podravske Sesvete u 2018. , a Zaključak je sastavni dio izvornika ovog Zapisnika.

                                                                 Točka 16.

Izvješće o izvršenju Programa o namjenskom korištenju sredstava naknade iz postupka ozakonjenja nezakonito izgrađenih zgrada na
području Općine Podravske Sesvete u 2018. godini **************************************************************************
       Predsjednik Općinskog vijeća otvara raspravu.
S obzirom da nije bilo rasprave  predsjednik vijeća provodi glasovanje, a nakon
glasovanja konstatira da je  sa  9 glasova „ZA“ i 2 glasa „SUZDRŽANI“ usvojeno Izvješće o
izvršenju Programa o namjenskom korištenju sredstava naknade iz postupka ozakonjenja nezakonito izgrađenih zgrada na području Općine Podravske Sesvete u 2018. , a Zaključak je sastavni dio izvornika ovog Zapisnika.

                                                                 Točka 17.

Izvješće o primjeni agrotehničkih mjera i mjera za uređivanje i održavanje poljoprivrednih rudina na području Općine Podravske Sesvete u 2018. godini **************************************************************************
       Predsjednik Općinskog vijeća otvara raspravu.
S obzirom da nije bilo rasprave  predsjednik vijeća provodi glasovanje, a nakon
glasovanja konstatira da je  sa  9 glasova „ZA“ i 2 glasa „SUZDRŽANI“ usvojeno Izvješće
o primjeni agrotehničkih mjera za uređivanje i održavanje poljoprivrednih rudina na području 
Općine Podravske Sesvete u 2018. , a Zaključak je sastavni dio izvornika ovog Zapisnika.

                                                                 Točka 18.

Izvješće o izvršenju Programa  utroška spomeničke rente na području Općine Podravske Sesvete u 2018. godini  **************************************************************************
       Predsjednik Općinskog vijeća otvara raspravu.
S obzirom da nije bilo rasprave  predsjednik vijeća provodi glasovanje, a nakon
glasovanja konstatira da je  sa  9 glasova „ZA“ i 2 glasa „SUZDRŽANI“ usvojeno Izvješće
o izvršenju Programa utroška spomeničke rente na  području Općine Podravske Sesvete u 2018., 

a Zaključak je sastavni dio izvornika ovog Zapisnika.

                                                                 Točka 19.

                                                                  Razno **************************************************************************
       Predsjednik Općinskog vijeća otvara raspravu.
       Zamjenik načelnika navodi da će  zbog optužbe za lošu kvalitetu rada napustiti sjednicu tako da vijećnici mogu bez ometanja provesti raspravu, a o raspravi i stavovima iznesenim pod ovom točkom bit će upoznati iz Zapisnika.

Općinski načelnik i zamjenik općinskog načelnika napuštaju sjednicu u 21.05 sati.

       Predsjednik vijeća ističe da će u roku dva tjedna sazvati sjednicu vijeća samo s točkom „Razno“.
     S obzirom da više nije bilo pitanja niti rasprave predsjednik vijeća zatvara sjednicu u 21.07 sati.

Zapisničar:                                                                                       Predsjednik :

Jasminka Miloš                                                                            dr.sc. Vlado Halusek, prof.

